CELEX: 32010D0148
Language: sk
Date: 2010-03-05 00:00:00
Title: 2010/148/: Rozhodnutie Komisie z  5. marca 2010 o finančnom príspevku Únie na núdzové opatrenia zamerané na boj proti vtáčej chrípke v Českej republike, Nemecku, Španielsku, vo Francúzsku a v Taliansku v roku 2009 [oznámené pod číslom K(2010) 1172]

10.3.2010   
            
            
               SK
            
            
               Úradný vestník Európskej únie
            
            
               L 60/22
            
         ROZHODNUTIE KOMISIE
   z 5. marca 2010
   o finančnom príspevku Únie na núdzové opatrenia zamerané na boj proti vtáčej chrípke v Českej republike, Nemecku, Španielsku, vo Francúzsku a v Taliansku v roku 2009
   [oznámené pod číslom K(2010) 1172]
   (Iba české, francúzske, nemecké, španielske, a talianske znenie je autentické)
   (2010/148/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 4 ods. 2,
   keďže:
   
               (1)
            
            
               Vtáčia chrípka je infekčné vírusové ochorenie hydiny a iného vtáctva chovaného v zajatí, ktoré má vážny dosah na ziskovosť chovu hydiny a ktoré spôsobuje narušenie obchodu v rámci Únie a vývozu do tretích krajín.
            
         
               (2)
            
            
               V prípade výskytu ohniska vtáčej chrípky vzniká riziko, že pôvodca ochorenia sa rozšíri na iné hospodárstva s chovom hydiny v rámci daného členského štátu, ale prostredníctvom obchodu so živou hydinou alebo výrobkami z nej aj do iných členských štátov a do tretích krajín.
            
         
               (3)
            
            
               Smernicou Rady 2005/94/ES (2), ktorou sa zavádzajú opatrenia Únie na kontrolu vtáčej chrípky, sa stanovujú opatrenia, ktoré sa musia bezodkladne vykonať v členských štátoch v prípade výskytu ohniska tejto nákazy ako naliehavé opatrenia na zabránenie ďalšieho šírenia vírusu.
            
         
               (4)
            
            
               V rozhodnutí 2009/470/ES sa stanovujú postupy, ktorými sa riadi finančné prispievanie Únie na špecifické veterinárne opatrenia vrátane núdzových opatrení. Podľa článku 4 ods. 2 uvedeného rozhodnutia dostávajú členské štáty finančný príspevok na pokrytie nákladov súvisiacich s určitými opatreniami zameranými na eradikáciu vtáčej chrípky.
            
         
               (5)
            
            
               V článku 4 ods. 3 prvej a druhej zarážke rozhodnutia 2009/470/ES sa stanovujú pravidlá týkajúce sa percentuálneho podielu nákladov vzniknutých členskému štátu, ktoré sa môžu hradiť v rámci finančného príspevku Únie.
            
         
               (6)
            
            
               Vyplatenie finančného príspevku Únie na núdzové opatrenia zamerané na eradikáciu vtáčej chrípky podlieha pravidlám stanoveným v nariadení Komisie (ES) č. 349/2005 z 28. februára 2005 stanovujúcemu pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (3).
            
         
               (7)
            
            
               V Českej republike, Nemecku, Španielsku, vo Francúzsku a v Taliansku sa v roku 2009 vyskytli ohniská vtáčej chrípky. Česká republika, Nemecko, Španielsko, Francúzsko a Taliansko prijali opatrenia na likvidáciu týchto ohnísk v súlade so smernicou 2005/94/ES.
            
         
               (8)
            
            
               Orgány Českej republiky, Nemecka, Španielska, Francúzska a Talianska preukázali prostredníctvom správ, ktoré zasielali Stálemu výboru pre potravinový reťazec a zdravie zvierat, ako aj na základe trvalého zasielania informácií o vývoji situácie v súvislosti s týmto ochorením, že účinne vykonali opatrenia na kontrolu stanovené v smernici 2005/94/ES, ktoré viedli k jeho rýchlemu zvládnutiu.
            
         
               (9)
            
            
               Orgány Českej republiky, Nemecka, Španielska, Francúzska a Talianska preto splnili všetky technické a administratívne povinnosti týkajúce sa opatrení stanovených v článku 4 ods. 2 rozhodnutia 2009/470/ES a článku 6 nariadenia (ES) č. 349/2005.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Finančný príspevok Únie pre Českú republiku, Nemecko, Španielsko, Francúzsko a Taliansko
   Českej republike, Nemecku, Španielsku, Francúzsku a Taliansku sa môže udeliť finančný príspevok Únie na náklady vzniknuté týmto členským štátom pri prijímaní opatrení podľa článku 4 ods. 2 a 3 rozhodnutia 2009/470/ES na boj proti vtáčej chrípke v Českej republike, Nemecku, Španielsku, Francúzsku a Taliansku v roku 2009.
   Článok 2
   Adresát
   Toto rozhodnutie je určené Českej republike, Spolkovej republike Nemecko, Španielskemu kráľovstvu, Francúzskej republike a Talianskej republike.
   
      V Bruseli 5. marca 2010
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 10, 14.1.2006, s. 16.
   
      (3)  Ú. v. EÚ L 55, 1.3.2005, s. 12.